আব্বাদ ইবনে জিয়াদ

**আব্বাদ ইবনে যিয়াদ ইবনে আবিহি** (; মৃ. ৭১৮/১৯) ছিলেন উমাইয়া খিলাফতের একজন আরব সেনাপতি ও প্রশাসক। তিনি ইরাকের গভর্নর জিয়াদ ইবনে আবিহির পুত্র ছিলেন। তিনি ৬৭৩ থেকে ৬৮১ সালের মধ্যে খলিফা প্রথম মু'আবিয়া ( ) ও প্রথম ইয়াজিদের (  ) অধীনে সিজিস্তানের গভর্নর হিসেবে দায়িত্ব পালন করেন। তিনি প্রথম মারওয়ানের সাথে মার্জ রাহিতের যুদ্ধ এবং পরবর্তীতে খলিফা আব্দুল মালিক ইবনে মারওয়ান শাসনামলে মুখতার সাকাফির অনুগতদের বিরুদ্ধে যুদ্ধ করেন। পরবর্তীতে তিনি আব্দুল মালিকের পুত্র ও উত্তরাধিকারী প্রথম আল-ওয়ালিদ (  ), আল-ওয়ালিদের পুত্র আবদুল আজিজ ও খলিফার ভাই সুলায়মানের মধ্যকার উত্তরাধিকার সংক্রান্ত ষড়যন্ত্রে বিশেষ ভূমিকা পালন করেন। 

## সিজিস্তানের গভর্নর
আব্বাদ ইরাকের উমাইয়া গভর্নর জিয়াদ ইবনে আবিহির পুত্র এবং তার উত্তরসূরি উবাইদুল্লাহ ইবনে যিয়াদের ভাই ছিলেন। তার সঙ্গে আব্বাদের ঘনিষ্ঠ সম্পর্ক ছিল। উমাইয়া খলিফা প্রথম মুয়াবিয়া (শা. ৬৬১–৬৮০) ৬৭৩ সালে তাকে পূর্বাঞ্চলীয় প্রদেশ সিজিস্তানের (বা সিস্তান) গভর্নর নিযুক্ত করেন। পরবর্তীতে মু‘য়াবিয়ার পুত্র ও উত্তরসূরি ইয়াজিদও (শা. ৬৮০–৬৮৩) তাকে একই পদে বহাল রাখেন।

ইতিহাসবিদ মুহাম্মদ আব্দুল হাই শাবানের মতে, আব্বাদের শাসনামলে সিজিস্তান স্থিতিশীল ছিল এবং সেখানে কোনো বিদ্রোহ বা সামরিক অভিযান সংঘটিত হওয়ার উল্লেখ পাওয়া যায় না। তবে অপর ইতিহাসবিদ জেটারস্টিন ভিন্ন মত পোষণ করেন। তার মতে, আব্বাদ পূর্বদিকে ইসলামের বিস্তারে সক্রিয় ভূমিকা পালন করেন এবং তিনি কান্দাহার বিজয়ের নেতৃত্বও দেন। 

৬৭৪ সাল থেকে আব্বাদ তার দরবারের খ্যাতনামা কবি ইবনে মুফাররিগকে (মৃত্যু ৬৮৮) পৃষ্ঠপোষকতা করেন, যিনি আব্বাদের প্রশংসাকারী কবি হিসেবে পরিচিত ছিলেন। কিন্তু প্রশাসনিক কাজে ব্যস্ত হয়ে পড়ার পর আব্বাদ তার প্রতি আগ্রহ কমিয়ে দেন। এতে ক্ষুব্ধ হয়ে ইবন মুফাররিগ আব্বাদ ও তার পিতার বিরুদ্ধে ব্যঙ্গাত্মক কবিতা রচনা করতে শুরু করেন। আব্বাদ তাকে কিছু সময়ের জন্য আটক রাখেন; কিন্তু মুক্তি পাওয়ার পরও কবি তার পুরোনো পৃষ্ঠপোষকের পরিবারকে কবিতার মাধ্যমে অপমান করতে থাকেন। পরে বসরায় উবাইদুল্লাহ তাকে ধরে জনসমক্ষে অপমান করেন এবং আবার আব্বাদের কাছে পাঠান। আব্বাদ তাকে বন্দি করে রাখেন। অবশেষে ৬৮০ সালে খলিফার হস্তক্ষেপে তিনি মুক্তি পান। আব্বাদের গভর্নরত্বের সময় তার নিজের ভাই উবাইদুল্লাহ ইরাকের গভর্নর ছিলেন এবং তার আরেক ভাই আবদুর রহমান ইবনে যিয়াদ খুরাসানের গভর্নর হিসেবে দায়িত্ব পালন করছিলেন। ৬৮১ সালে ইয়াজিদ খুরাসান ও সিজিস্তানকে আব্বাদের আরেক ভাই সালামের দায়িত্ব দেন। সালাম আবার তার ভাই ইয়াজিদ ইবনে জিয়াদকে সিজিস্তানের উপ-গভর্নর হিসেবে নিয়োগ করেন।

এই ঘটনাক্রম নিয়ে ৮ম শতাব্দীর ইতিহাসবিদ উমর ইবনে সাব্বার বর্ণনার সঙ্গে তারিখ-ই সিস্তান এবং ৯ম শতাব্দীর ইতিহাসবিদ ইয়াকুবির তথ্যে কিছু অমিল রয়েছে। তাদের মতে, ৬৮১ সালের আগেই উবাইদুল্লাহ ইয়াজিদকে নিয়োগ দিয়েছিলেন।

উবাইদুল্লাহ আব্বাদকে এই পরিবর্তনের কথা জানালে তিনি নিজের অপসারণের প্রতিক্রিয়াস্বরূপ সিজিস্তানের রাষ্ট্রীয় কোষাগারের অর্থ তার দাস ও আরব সৈন্যদের মধ্যে বণ্টন করে দেন এবং প্রদেশ ত্যাগ করেন। এরপর দামেস্কে প্রথম ইয়াজিদের কাছে রিপোর্ট দিতে যাওয়ার পথে কিরমানের জিরফতের আশেপাশে যাওয়ার সময় তিনি সালামের সঙ্গে সাক্ষাৎ এড়িয়ে চলেন। পরে খলিফা যখন কোষাগারের অর্থ সম্পর্কে জানতে চান, আব্বাদ ব্যাখ্যা করেন যে, সীমান্তবর্তী সিজিস্তানে বিপুল সংখ্যক সৈন্য রক্ষণাবেক্ষণের জন্য তিনি ওই অর্থ ব্যয় করতে বাধ্য হন। 

## শেষ জীবন ও মৃত্যু
খলিফা ইয়াজিদ ইবনে মুআবিয়ার মৃত্যুর পর পূর্বাঞ্চলীয় প্রদেশগুলোতে উমাইয়া শাসনের পতন ঘটলে আব্বাদ তার প্রায় ২,০০০ জন মাওয়ালি (অনারব মুসলিম মুক্তদাস বা অনুগত) নিয়ে সিরিয়ায় চলে যান। সেখানে তিনি মারওয়ান ইবনুল হাকামের বাহিনীর সঙ্গে ৬৮৪ সালে সংঘটিত মার্জ রাহিতের যুদ্ধে অংশগ্রহণ করেন। তবে এর বিপরীতে জেটারস্টিন দাবি করেন, মার্জ রাহিতের যুদ্ধে আব্বাদের দলটি মূলত তার নিজস্ব আত্মীয়স্বজনদের নিয়ে গঠিত হয়েছিল।

এই যুদ্ধে উমাইয়াদের বিজয়ের পর আব্বাদ উত্তর আরবের মরূদ্যান শহর দুমাত আল-জান্দালে অবসর জীবন কাটাতে চেয়েছিলেন। কিন্তু খলিফা আব্দুল মালিক ইবনে মারওয়ান তাকে কুফার আলীয় বিদ্রোহী নেতা মুখতার আস সাকাফির এক কমান্ডারের বিরুদ্ধে লড়াই করার জন্য পাঠান, যা ৬৮৭ খ্রিস্টাব্দের পূর্বে কোনো এক সময়ে সংঘটিত হয়।

পরবর্তীতে তিনি খলিফা ওয়ালিদ ইবন আব্দুল মালিককে (শায়. ৭০৫–৭১৫) পরামর্শ দেন যে, যেন তিনি নিজের ভাই সুলায়মান ইবনে আবদুল মালিককে উত্তরাধিকার থেকে সরিয়ে নিজের পুত্র আবদুল আজিজ ইবনুল ওয়ালিদকে উত্তরসূরি মনোনীত করেন; তবে তার এই চেষ্টা ব্যর্থ হয়। যদিও জেটারস্টিন উল্লেখ করেছেন যে, আব্বাদের মৃত্যুর সঠিক তারিখ অজানা, তবে ইতিহাসবিদ আই. কে. এ. হাওয়ার্ড ও খুরশিদ আহমদ ফারিকের মতে, আব্বাদ ৭১৮/৭১৯ খ্রিস্টাব্দে মৃত্যুবরণ করেন।

## তথ্যসূত্র


## গ্রন্থপঞ্জি

* 
* 
* 
* 
* 
* 
* 
* 

বিষয়শ্রেণী:উমাইয়া গভর্নর
বিষয়শ্রেণী:৭১৮-এ মৃত্যু
বিষয়শ্রেণী:৭ম শতাব্দীর আরব ব্যক্তি
বিষয়শ্রেণী:৭ম শতাব্দীর উমাইয়া খিলাফতের ব্যক্তি
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:৮ম শতাব্দীর উমাইয়া খিলাফতের ব্যক্তি
বিষয়শ্রেণী:উমাইয়া সেনাপতি